
 PRIĖMIMO IR INTEGRACIJOS AGENTŪROS
FINANSŲ VALDYMO SKYRIAUS VADOVO
 PAREIGYBĖS APRAŠYMAS

I SKYRIUS
PAREIGYBĖ

1. Priėmimo ir integracijos agentūros (toliau – Agentūra) Finansų valdymo skyriaus (toliau - Skyriaus) vadovo, darbuotojo, dirbančio pagal darbo sutartį (toliau – skyriaus vadovas), pareigybė priskiriama struktūrinių padalinių vadovų ir jų pavaduotojų pareigybių grupei.
2. Pareigybės lygis – A2.
3. Skyriaus vadovo pareigybė reikalinga užtikrinti Finansų valdymo skyriaus veiklos funkcijų planavimą, organizavimą, valdymą bei užtikrinti skyriui nustatytų uždavinių įgyvendinimą;
4. Skyriaus vadovas yra tiesiogiai pavaldus direktoriui. 
5. Skyriaus vadovui tiesiogiai pavaldūs ir atskaitingi: skyriaus darbuotojai, dirbantys skyriaus pareigybėse, pagal Agentūroje patvirtintą pareigybių sąrašą.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

6. Skyriaus vadovas turi atitikti šios specialiuosius reikalavimus:
6.1. turėti ne žemesnį kaip aukštąjį universitetinį išsilavinimą su bakalauro kvalifikaciniu laipsniu ar jam lygiavertę aukštojo mokslo kvalifikaciją;
6.2. turėti ne mažesnę kaip trijų metų finansinio darbo patirtį ir ne mažesnę kaip vienerių metų vadovaujamo darbo patirtį;
6.3. gebėti savarankiškai planuoti, organizuoti savo ir Skyriaus veiklą;
6.4. išmanyti ir gebėti taikyti praktiškai Lietuvos Respublikos įstatymus, Lietuvos Respublikos Vyriausybės nutarimus ir kitus teisės aktus, reglamentuojančius  buhalterinį, finansų valdymo darbą, vidaus tvarkos taisykles, darbuotojų saugos ir sveikatos nuostatus; 
6.5. mokėti valdyti informaciją, apibrėžti problemas ir numatyti jų sprendimo būdus bei priemones, gebėti priimti optimalius sprendimus;
6.6. sklandžiai dėstyti mintis žodžiu ir raštu, išmanyti dokumentų rengimo taisykles, gebėti jas taikyti praktiškai;
6.7. mokėti dirbti Microsoft Office programiniu paketu.

III SKYRIUS
ŠIAS PAREIGAS EINANČIO DARBUOTOJO FUNKCIJOS

7. Skyriaus vadovas vykdo šias funkcijas:
7.1. vadovauja Skyriaus darbuotojams, organizuoja Skyriui priskirtų funkcijų atlikimą bei nustatytų uždavinių įgyvendinimą;  
7.2. koordinuoja Skyriaus darbuotojų veiklą, paskirsto jiems užduotis, duoda privalomus vykdyti nurodymus;
7.3. rengia įsakymų ir kitų dokumentų projektus Skyriaus veiklos klausimais;
7.4. teikia pasiūlymus dėl Agentūros darbuotojų darbo sąlygų, darbuotojų kvalifikacijos kėlimo, motyvacinės sistemos tobulinimo;
7.5. dalyvauja Agentūros direktoriaus sudarytų komisijų ir darbo grupių veikloje;
7.6. kontroliuoja sutarčių, kurių administravimas jam pavestas, vykdymą, ir iš anksto informuoja Viešųjų pirkimų specialistą apie poreikį inicijuoti pakartotinius ar naujų paslaugų pirkimus;
7.7. vykdo pirkimų iniciatoriaus pareigas;
7.8. derina viešųjų pirkimų procedūras;
7.9. tinkamai rengia, tvarko, apskaito, naikina ir perduoda į archyvą dokumentus;
7.10. kontroliuoja, kaip Skyriuje laikomasi darbo drausmės, darbo tvarkos taisyklių, darbo saugos instrukcijų, darbo etikos reikalavimų ir kitų Agentūros vidaus dokumentų;
7.11.  neatskleidžia konfidencialios informacijos, susijusios su Agentūros veikla ir darbuotojais;
7.12. teisės aktų nustatyta tvarka deklaruoja viešuosius ir privačius interesus;
7.13. vykdo išankstinę finansų kontrolę;
7.14. planuoja biudžeto asignavimų poreikį, kontroliuoja jų naudojimą;
7.15. vadovauja su Skyriaus veikla susijusios informacijos rengimui ir teikimui arba prireikus rengia ir teikia su Skyriaus veikla susijusią informaciją;
7.16. vertina Nacionalinio bendrųjų funkcijų centro (toliau - NBFC) parengtas ataskaitas, teikia, viešina;
7.17. vykdo Agentūros direktoriaus pavedimus ir užduotis, kurios formuluojamos užtikrinant Skyriaus vykdomas funkcijas, taip pat kitus aukščiau neišvardintus darbus, tačiau susijusius su pagrindiniu pareigų tikslu bei aukščiau paminėtomis darbo užduotimis.

